Rašku je noćas potresao zločin kakav žitelji ove varošice na Ibru ne pamte decenijama u nazad. Skinhed Petar Tomić (19) izmasakrirao je dvoje beskućnika Dragoslava Jeftića (70) iz Beograda i Denisa Penzela (45) iz Knića, šutirajući ih martinkama u glavu do smrti.

Stanica na kojoj se odigrao ovaj stravičan zločin

Zločin se dogodio u ranim jutarnjim časovima na autobuskoj stanici. Kako smo saznali, nesrećni ljudi spavali su na klupama pored perona, kada im je Tomić prišao i počeo da ih udara.

Da se nešto čudno dešava, prvo je primetio dežurni dispečer koji je čuo lomljavu stakla. Kada je izašao video je okrvavljenog ubicu koji pokušava da razbije izlog obližnjeg bifea kako bi došao do vode i sprao krv sa sebe.

Pozvao je policiju koja je uhapsila ubicu kod Domu zdravlja. Prilikom pokušaja privođenja policiji je pretio i rekao im da je naoružan, ali se to ispostavilo kao netačno.

Tinejdžer ubica se branio ćutanjem

Tragovi svireposti devetnaestogodišnjeg skinhedsa ostali su vidljivi nakon ubistva: lokva krvi, a na jednoj od klupa čak i delovi ljudskog mozga.

Jedan od ubijenih preminuo je na licu mesta, dok je drugi davao znake života kada je policija stigla. Međutim, umro je na putu za novopazarsku bolnicu.

Pretpostavlja se da su beskućnici u Rašku stigli zbog vašara koji je u utorak završen. Inače, jedan od beskućnika, Jeftić, je često boravio u ovoj varošici, a vlasnici i gosti lokalnih kafana ga znaju kao "dobrog dekicu koji nije bio agresivan i kojem su često poklanjali sitan novac, nudili mu hranu ili piće".

Drugi ubijeni Denis Penzel ranije zvao Slobodan Beljaković. Zašto je menjao ime i prezime nije poznato.

Ubica se pre par godina, sa porodicom, doselio iz Novog Pazara i nastanio u naselju Vlasovo. Bio je tih, povučen, a nedavno se pridružio grupi skinhedsa iz Beograda.

Nije imao policijski dosije, a nije bio poznat po učestvovanju u tučama ili drugim incidentima. Građani Raške često su ga mogli videti kako luta ulicama ili u mraku sedi sam u parku.

Nakon hapšenja, ubica se branio ćutanjem.